****

**Múzy v chrámoch**

**200. výročie narodenia Jána Palárika**

**|Bratislava, 6. decembra 2022 | – V piatok 9. 12. otvoríme výstavu *Múzy v chrámoch*, ktorá bude venovaná Jánovi Palárikovi, významnej osobnosti slovenského divadla. Prvýkrát ju budú môcť návštevníci vidieť symbolicky v priestoroch divadla, ktoré nesie jeho meno.**

Divadelný ústav v spolupráci s Divadlom Jána Palárika v Trnave pripravil výstavu *Múzy v chrámoch* pri príležitosti 200. výročia narodenia Jána Palárika. Názov je inšpirovaný výrokom z autorovej dobovej state *Dôležitosť dramatickej národnej literatúry*: **„Najprv povstali Múzy, a len potom sa im chrámy stavali.“** Palárik sa postavenia chrámu pre svoje Múzy nedočkal, napriek tomu sa jeho komédie stali jedným zo základných pilierov repertoáru slovenských profesionálnych divadiel. Už v roku 1921 začínala Palárikovým *Inkognitom* svoju činnosť zájazdová spoločnosť Slovenského národného divadla, tzv. Marška, v rovnakom čase ju uvádzala aj hlavná scéna v Bratislave. Viac ako storočná profesionálna inscenačná tradícia dnes pokračuje v Divadle Jána Palárika.

Výstava je koncipovaná ako dialóg klasika dramatickej tvorby 19. storočia s klasikmi slovenskej profesionálnej réžie. Prvým je Ján Borodáč, nasleduje Karol L. Zachar, Ivan Lichard, Magda Husáková-Lokvencová, Ľubomír Vajdička, Ján Sládeček, Juraj Nvota, atď. Fotografie z jednotlivých inscenácií a výroky vybraných osobností réžie sa usilujú zachytiť interpretačný kľúč k Palárikovým dielam v premenách dejín. Od počiatočného národno-obrodeneckého pátosu, cez radosť, krásu a sviatočnosť až k menej lichotivým, odfolklorizovaným, groteskno-kritickým podobám.

**Otvorenie výstavy sa uskutoční 9. 12. 2022 v priestoroch Zrkadlovej sály DJP** po premiére inscenácie *Palárik (a to jeho teátro)* v réžii Jakuba Nvotu. Autorkou výstavy je Zdenka Pašuthová, grafické riešenie pripravil Pavol Borodovčák. **Výstava bude verejnosti prístupná od 10. decembra 2022 do 28. februára 2023** v priestoroch divadla pred každým predstavením.



Divadelný ústav je štátnou príspevkovou organizáciou zriadenou Ministerstvom kultúry Slovenskej republiky.

---

**V prípade ďalších doplňujúcich otázok je vám k dispozícii:**

Mgr. art. Dušan Poliščák

Divadelný ústav, Jakubovo nám. 12, 813 57 Bratislava

Tel. +421 2 2048 7501, Mobil: +421 917 404 505

E-mail: dusan.poliscak@theatre.sk